L-UE qed tintroduċi regoli ġodda li ser joffru lill-utenti kummerċjali fl-UE ambjent ta' pjattaformi online aktar trasparenti, ġust u prevedibbli, flimkien ma' sistema effettiva biex jitfittex rimedju. Ir-regolament propost huwa l-ewwel att leġislattiv tal-UE li jindirizza r-relazzjonijiet bejn il-pjattaformi online u n-negozji li jużawhom. Illum il-Kunsill jilħaq qbil dwar il-pożizzjoni tiegħu fir-rigward tal-abbozz ta' regolament, b'mod li jwitti t-triq biex jinfetħu negozjati mal-Parlament Ewropew. Kulma jmur in-negozji qegħdin isiru online sabiex jaħsdu l-benefiċċji tal-kummerċ elettroniku. Aħna qed niżguraw li l-pjattaformi online madwar l-UE joperaw b'mod kompletament trasparenti u prevedibbli. Ir-regoli l-ġodda huma pass importanti 'l quddiem lejn l-ikkompletar tas-suq uniku diġitali. Margarete Schramböck, Ministru Federali Awstrijak għall-Affarijiet Diġitali u Ekonomiċi L-għan prinċipali ta' dan ir-regolament huwa li jistabbilixxi qafas legali li jiggarantixxi, fl-ewwel lok, termini u kondizzjonijiet trasparenti għall-utenti kummerċjali ta' servizzi ta' intermedjazzjoni online. Imbagħad l-utenti kummerċjali jiġu ggarantiti wkoll, fi ħdan dan il-qafas, possibbiltajiet effettivi għal meta dawn it-termini u l-kondizzjonijiet ma jiġux rispettati. Il-pjattaformi online li għandhom jiġu koperti mir-regolament jinkludu postijiet tas-suq online, ħwienet online ta' applikazzjonijiet tas-softwer u/jew media soċjali online, kif ukoll il-magni tat-tiftix online, irrispettivament mill-post ta' stabbiliment tagħhom, dment li dawn jaqdu utenti kummerċjali li huma stabbiliti fl-UE u li joffru oġġetti jew servizzi lil konsumaturi li jinsabu wkoll fi ħdan l-UE. Fir-rigward tat- il-pjattaformi huma meħtieġa jużaw termini u kondizzjonijiet ċari u faċilment aċċessibbli tas-servizzi ta' intermedjazzjoni online tagħhom. Għandhom jipprovdu dikjarazzjoni tar-raġunijiet kull meta jiddeċiedu li jissospendu jew itemmu l-użu tas-servizzi tagħhom minn utent kummerċjali. Barra minn hekk, il-pjattaformi għandhom jiżvelaw pubblikament il-parametri prinċipali li jistabbilixxu l- klassifikazzjoni tal-utenti kummerċjali fir-riżultati tat-tiftixa, kif ukoll kwalunkwe trattament differenzjat li huma jagħtu lill-prodotti u/jew is-servizzi offruti direttament minnhom jew permezz ta' kwalunkwe negozju li jaqa' taħthom. Fl-aħħar nett, għandhom jiżvelaw ir-raġunijiet (ekonomiċi, kummerċjali, legali eċċ) għar-restrizzjoni tal-kapaċità li l-utenti kummerċjali joffru kondizzjonijiet differenti lil konsumaturi barra l-pjattaforma Fir-rigward tal- mekkaniżmi tar-rimedju , ir-regolament jobbliga lill-pjattaformi kollha (minbarra l-iżgħar fosthom, kif definit b'mod ċar fir-regolament) biex jistabbilixxu sistema interna għat-trattament tal-ilmenti effiċjenti u rapida u biex jirrapportaw kull sena dwar l-effettività tagħha. Jeħtieġ ukoll li l-pjattaformi jelenkaw fit-termini u l-kondizzjonijiet tagħhom żewġ jew aktar għal każijiet fejn is-sistema interna għat-trattament tal-ilmenti ma tkunx tista' ssolvi tilwima bejn l-utenti kummerċjali tagħhom. Ir-regolament jistabbilixxi d-dritt li organizzazzjonijiet rappreżentattivi, assoċjazzjonijiet jew korpi pubbliċi jibdew proċedimenti ġudizzjarji kontra pjattaformi li ma jikkonformawx mar-rekwiżiti tar-regolament. Fl-aħħar nett, ir-regolament jagħti s-setgħa lill-Istati Membri sabiex jistabbilixxu sanzjonijiet meta jkun hemm ksur tar-regolament. Ir-regolament jistieden lill-Kummissjoni tinkoraġġixxi lill-pjattaformi biex jistabbilixxu korpi ta' medjaturi speċjalizzati indipendenti kodiċijiet ta' kondotta jivvalutaw il-funzjonament tar-regoli l-ġodda. L-Istati Membri enfasizzaw il-ħtieġa li r-regolament japplika tnax-il xahar wara d-data tal-pubblikazzjoni tiegħu fil-Ġurnal Uffiċjali tal-UE. Passi li jmiss Il-Kunsill issa ser jibda negozjati mal-Parlament Ewropew bl-għan li jintlaħaq ftehim malajr kemm jista' jkun. Kuntest Il-pjattaformi online huma faċilitaturi ewlenin tal-kummerċ diġitali. Bħalissa, aktar minn miljun negozju tal-UE jwettqu n-negozju permezz tal-pjattaformi online sabiex jilħqu lill-klijenti tagħhom, u huwa stmat li madwar 60 % tal-konsum privat u 30 % tal-konsum pubbliku ta' prodotti u servizzi relatati mal-ekonomija diġitali totali jsiru bi tranżazzjoni permezz ta' intermedjarji online. Filwaqt li joffru potenzjal kbir mil-lat ta' aċċess effiċjenti għal swieq (transfruntieri), in-negozji Ewropej ma jistgħux jisfruttaw bis-sħiħ il-potenzjal tal-ekonomija tal-pjattaformi online minħabba għadd ta' prattiki kummerċjali potenzjalment dannużi u minħabba nuqqas ta' mekkaniżmi ta' rimedju effettivi fl-Unjoni. Fl-istess waqt, il-fornituri tas-servizzi online kkonċernati jsibuha diffiċli biex joperaw fis-suq uniku minħabba l-frammentazzjoni emerġenti. Abbozz ta' Regolament tal-Parlament Ewropew u tal-Kunsill dwar il-promozzjoni tal-korrettezza u tat-trasparenza għall-utenti kummerċjali tas-servizzi tal-intermedjazzjoni online Dikjarazzjoni għall-minuti mill-Gvern tar-Repubblika Federali tal-Ġermanja Dikjarazzjoni mir-Repubblika Ċeka, l-Estonja, il-Finlandja, l-Irlanda, il-Latvja, il-Polonja u r-Renju Unit Abbozz ta' Regolament tal-Parlament Ewropew u tal-Kunsill dwar il-promozzjoni tal-korrettezza u tat-trasparenza għall-utenti kummerċjali tas-servizzi tal-intermedjazzjoni online - Corrigendum Ara l-paġna tal-laqgħa